《梁山刘制参园亭》
宋代·孙应时

刘侯家有相业堂，东都旧第城中央。
剑南参谋今日发，官班且复尚书郎。
买田筑室蟠龙下，闺门孝友师一乡。
好园十亩当道入，绿竹万个搀天长。
池亭面势各有趣，花木手种新成行。
客来呼酒径留饮，小鬟妙舞工持觞。
人生适意但如此，何用尘土纷劻勷。
我来度峡五十日，山深路恶神惨伤。
眼明此邦万石壩，况逢好事空徜徉。
野鹤寮中最清绝，蜡梅水仙方弄香。
为公一醉出门去，祝公眉寿长康强。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。